Predkladacia správa

Pomoc a podpora pri riešení kríz a konfliktov je dôležitou súčasťou politiky demokratickej krajiny.  Slovenská republika sa od svojho vzniku aktívne angažuje pri riešení  problémov medzinárodného mieru a bezpečnosti v rôznych častiach sveta. Zmeny v oblasti medzinárodnej bezpečnosti, vznik nových netradičných rizík a ohrození, ako aj vypuknutie konfliktov nového charakteru si vyžadujú zásadné zvýšenie schopnosti a pripravenosti reagovať. Vysoké mnohostranné nároky potrebné na efektívne reakcie na krízy nového typu vyžadujú takú úroveň schopností, ktorú malé krajiny z materiálnych, finančných, organizačných a personálnych limitov ťažko dosahujú. Dochádza preto k  regionálnej spolupráci, ktorá na základe synergického efektu umožňuje účinnejšie využívať zdroje, eliminovať limity jednotlivých krajín, a tak vytvoriť podmienky na prípravu síl spožadovanými schopnosťami.    

V rámci strednej Európy vyústil zámer rozvinúť regionálnu spoluprácu v oblasti operácií na podporu mieru do realizácie projektu spolupráce stredoeurópskych krajín na podporu mieru (CENCOOP).

Úlohou projektu CENCOOP je zlepšiť schopnosti stredoeurópskych krajín efektívne reagovať na zvyšujúce sa kvalitatívne a kvantitatívne požiadavky na účasť v operáciách na podporu mieru prostredníctvom regionálnej spolupráce, s konečným cieľom vytvoriť mnohonárodné pohotovostné kontingenty pre operácie na podporu mieru. Vychádza zmyšlienky Systému pohotovostného rozmiestňovania síl OSN (United Nations Stand-by Arragements System) a vytvára rámec slúžiaci ako základ budovania vopred ustanovených mnohonárodných kontingentov zúčastnených krajín.

CENCOOP by mal umožniť sformovanie ad hoc mnohonárodných kontingentov na základe dohody medzi dvoma alebo viacerými účastníckymi krajinami. Pritom každá krajina má možnosť slobodne sa rozhodnúť, ako a čím prispeje do vytváraného systému. Tento  kontingent by  mohol byť nasadený do mierových misií OSN podľa kapitoly VIII Charty OSN (regionálne dohody), do operácií podľa kapitoly VI a VII (predchádzanie konfliktom, nastolenie mieru, udržiavanie mieru a vynútenie mieru) a do humanitných operácií alebo vrámci pomoci pri katastrofách.

Vláda Slovenskej republiky rozhodla o zapojení Slovenskej republiky do projektu CENCOOP svojím uznesením č. 24 z 20. januára 1998. Programové vyhlásenie vlády Slovenskej republiky z novembra 1998 potvrdilo záujem Slovenskej republiky pokračovať v procese realizácie projektu CENCOOP.

Základné ciele CENCOOP sú obsiahnuté v politickom dokumente List o zámere  spolupráce stredoeurópskych krajín na podporu mieru a v jeho prílohe Rámcový dokument spolupráce stredoeurópskych krajín na podporu mieru (CENCOOP). Oba dokumenty podpísali 19. marca 1998 vo Viedni predstavitelia Ministerstva obrany Slovenskej republiky, Rakúskej republiky, Maďarskej republiky, Slovinskej republiky a Rumunska. Švajčiarska konfederácia pristúpila k dokumentu 19. marca 1999. Projekt zostáva otvorený aj pre ostatné stredoeurópske krajiny.

Základné úlohy projektu sú:
-	zintenzívniť proces výmeny názorov a nadobudnutých skúseností,
-	zlepšovať spoluprácu v oblasti výcviku a logistiky, 
-	sledovať formovanie spoločného prijímania postupov, vedenia spoločných cvičení aspolupráce v ďalších oblastiach, na ktorých sa dohodnú zúčastnené krajiny a konečným deklarovaným zámerom je vytvoriť spoločnú brigádu mierových síl.

Mechanizmus spolupráce bol založený na tejto štruktúre orgánov:  
-	zasadanie ministrov obrany,
-	riadiaci výbor,
-	koordinačná skupina, 
-	plánovací štáb (PLANSTAFF). 

Organizácia ozbrojených síl vychádza z brigádnej štruktúry. Bude zložená z predbežne sformovaných modulov upravených na základe aktuálnych požiadaviek (štáb, mechanizované jednotky, zabezpečovacie jednotky, ženijné jednotky a podobne). Cieľom je vybudovať pružnú štruktúru síl, ktorá by mala umožniť:
-	posilnenie síl pod vedením Organizácie Spojených národov alebo pod inou regionálnou organizáciou, 
-	nahradenie častí už nasadenej brigády, 
-	prijatie príspevkov ostatných krajín v najrôznejšej podobe (vojenskí pozorovatelia, zdravotnícke či iné zložky civilných odborníkov; skupiny pre pomoc pri katastrofách alebo pre humanitárnu pomoc).

Na základe zhodnotenia súčasných možností boli do zálohy prostriedkov CENCOOP vyčlenené tieto moduly z prostriedkov Armády Slovenskej republiky: jedna mechanizovaná rota, jedna prieskumná čata, jednotka Vojenskej polície, päť pozorovateľov a päť zdravotníckych pracovníkov. 

Nový koncept CENCOOP 

Počas roka 2000, po neúspešnom pokuse o presadenie právne záväzného dokumentu, predložila Rakúska republika súbor návrhov o ďalšom smerovaní CENCOOP. Ostatné členské krajiny si vyhradili čas na reakciu a v priebehu leta a začiatkom jesene zaslali svoje pripomienky k rakúskemu návrhu. Na základe týchto pripomienok vypracovala Rakúska republika a Rumunsko ako predsednícka krajina návrh Rezolúcie o ďalšom rozvoji CENCOOP a návrh Deklarácie o oblasti priorít CENCOOP. Návrhy taktiež reflektujú vývoj v oblasti bezpečnostnej politiky v poslednom období, najmä s ohľadom na spoločnú bezpečnostnú a obrannú politiku Európskej únie a Európsku bezpečnostnú a obrannú identitu. Vychádzajú z princípu nevytvárať stále štruktúry ani spoločný rozpočet v rámci CENCOOP aobsahujú tieto zmeny:

a) po obsahovej stránke prišlo k rozšíreniu všeobecného profilu misií o humanitárne operácie vrátane operácií na zmiernenie následkov katastrof. Z tohto dôvodu došlo k terminologickej zmene a namiesto operácií na podporu mieru je použitý širší termín: operácie na reagovanie na krízy (Crises Response Operations - CROs). Realizácia poslania projektu sa bude naďalej uskutočňovať v rozsahu kompetencií a pôsobnosti rezortu ministerstva obrany.

Deklarácia o oblastiach priorít CENCOOP  vymedzuje tieto  prioritné oblasti: 
1.	výmena informácií v rámci CENCOOP, ktorá je výrazom nutnosti rozsiahlej výmeny a získavania informácií s cieľom pripraviť sa  na budúce operácie a určovať operačné možnosti;
2.	projekt humanitárnych operácií CENCOOP, ktorého cieľom je vytvorenie štandardných projektov humanitárnych operácií;
3.	projekt vojenských pozorovateľov CENCOOP,  ktorý vytvára podmienky pre potreby rýchleho nasadenia vojenských pozorovateľov a civilných expertov;
4.	projekt Vojenskej polície CENCOOP;

b) po organizačnej stránke sa navrhuje: 
•	zrušenie koordinačnej skupiny,
•	vytvorenie národných plánovacích komisií v účastníckych štátoch,
•	zrušenie medzinárodného sekretariátu so sídlom v Rakúskej republike a jeho nahradenie sekretariátom, ktorý poskytuje príslušná predsednícka krajina,
•	mnohonárodný plánovací štáb PLANSTAFF bude pôsobiť na princípe ad hoc.

Uvedené zmeny sú súčasťou Rezolúcie o budúcom rozvoji spolupráce stredoeurópskych krajín na podporu mieru (CENCOOP). Na základe predmetnej rezolúcie bude prijatá aj  Deklarácia o oblastiach priorít spolupráce stredoeurópskych krajín na podporu mieru (CENCOOP) a Rokovací poriadok pre Riadiaci výbor spolupráce stredoeurópskych krajín na podporu mieru (CENCOOP). 

Rezolúcia o budúcom rozvoji spolupráce stredoeurópskych krajín na podporu mieru (CENCOOP) je  základným dokumentom, v ktorom je zakotvený  mechanizmus spolupráce.  Ustanovuje orgány CENCOOP (zasadanie ministrov obrany, riadiaci výbor, plánovací štáb, národné plánovacie komisie, pracovné skupiny a kontaktné osoby), ich zloženie, pôsobnosť aspôsob rozhodovania. 
•	Zasadanie ministrov obrany je najvyšším orgánom, ktorý prijíma politické rozhodnutia ako základ jednotlivých aktivít.
•	Riadiaci výbor je rozhodovacím orgánom pre implementáciu rozhodnutí ministrov obrany, ktorý bude pripravovať potrebné multilaterálne dohody, vyhodnocovať a implementovať spoločné aktivity založené na odporúčaniach príslušnej koordinačnej skupiny.
•	Mnohonárodný plánovací štáb (PLANSTAFF) je zodpovedný za prípravu a vytváranie predbežne sformovaných kontingentov. Súčasne bude tvoriť jadro štábu pre velenie síl určených pre nasadenie pri operáciách. V budúcnosti  môže tvoriť základ mnohonárodného veliteľstva CENCOOP.
•	národné plánovacie komisie budú podporovať aktivity CENCOOP prostredníctvom národných vstupov.
•	Pracovné skupiny budú zabezpečovať expertízy v špecifických oblastiach.
•	Systém kontaktných osôb zabezpečí účinnú výmenu informácií v rámci CENCOOP.

V súlade s predmetnou rezolúciou bude mať predsedníctvo tá účastnícka krajina, ktorá predsedá zasadaniu ministrov obrany účastníckych krajín a riadiacemu výboru v danom kalendárnom roku. Predsedníctvo sa bude každoročne obmieňať na základe pravidelného striedania podľa anglickej abecedy.
         
Rokovací poriadok pre riadiaci výbor spolupráce stredoeurópskych krajín na podporu mieru (CENCOOP) bližšie určuje úlohy, zasadania, predsedníctvo a náklady riadiaceho výboru.
 
Tieto dokumenty boli schválené na siedmom zasadnutí riadiaceho výboru CENCOOP 13. marca až 14. marca 2001 v Bratislave, ktoré sa konalo za predsedníctva Slovenskej republiky (Slovenská republika bude predsedajúcou krajinou do konca roka 2001). Na tomto zasadnutí bol prerokovaný i návrh agendy na zasadnutie ministrov obrany 21. júna až 22.júna 2001 v Bratislave, kde bude predmetná rezolúcia podpísaná. Deklaráciu o prioritných oblastiach a Rokovací poriadok pre Riadiaci výbor spolupráce stredoeurópskych krajín na podporu mieru (CENCOOP) nebudú ministri podpisovať, ale vyslovia s nimi súhlas a táto skutočnosť sa zaznamená v zápisnici. 

Navrhované znenie dokumentov je kompromisom šiestich účastníckych štátov azodpovedá záujmom zahraničnej politiky Slovenskej republiky. Predkladané návrhy sú v súlade s právnym poriadkom Slovenskej republiky a so záväzkami vyplývajúcimi pre Slovenskú republiku z platných medzinárodných zmluvných dokumentov.

Podpísanie Rezolúcie o budúcom rozvoji spolupráce stredoeurópskych krajín na podporu mieru (CENCOOP), prijatie Deklarácie o oblastiach priorít spolupráce stredoeurópskych krajín na podporu mieru (CENCOOP) a prijatie Rokovacieho poriadku pre Riadiaci výbor spolupráce stredoeurópskych krajín na podporu mieru (CENCOOP) nebude mať vplyv na štátny rozpočet Slovenskej republiky.